V. Novotný, poslanec: (2009-02-05):
Až som zauvažoval, či by som mal znovu vystúpiť a povedať moje myslím, že už chronicky známe podporné stanovisko pre túto opakovane predkladanú novelu, ale myslím si, že vážnosť tejto krátke úpravy, ktorú navrhuje pani poslankyňa, je ľuďmi vnímaná a je naozaj pre ľudí dôležitá. Musím povedať, že naša dvojica – pani poslankyňa a ja je už vnímaná v súvislosti s výmennými lístkami v širokej odbornej aj laickej verejnosti. Dostal som dokonca už aj taký list, kde sme boli popísaní ako dvojica v tejto veci, lebo pani poslankyňa predkladá a ja stále vystupujem a naozaj myslím si, že je to trošku nepochopenie zo strany vládnej koalície a predovšetkým ministra zdravotníctva, že sa musíme dožadovať niečoho takého prirodzeného, ako je zrušenie odporúčacích výmenných lístkov. Prax totižto ukázala, že neviedli k cieľu, ktorý si vláda a ministerstvo zdravotníctva vytýčilo. Začal by som asi tak, aby som neopakoval chronicky známe frázy, že strana SMER v časoch, keď ešte bola v opozícii, veľmi vehementne kritizovala zavedenie 20-korunových poplatkov pri návšteve všeobecného lekára. Z dvadsaťkorunáčok sa stala veľká politická téma na Slovensku, rezonovala vo verejnosti a vláda hneď, ako sa ujala vedenia, v rozhodujúcej miere sa teda ujala vedenia strana SMER, zrušila vyberanie týchto poplatkov za služby súvisiace s poskytovaním zdravotnej starostlivosti nariadením vlády. Kto pozná volebný program strany SMER v časti zdravotníctva, vie, že strana SMER mala predstavu a asi aj stále má predstavu, aby akýmsi hlavným organizátorom zdravotnej starostlivosti bol všeobecný lekár, lekár prvého kontaktu, teda primárnej ambulantnej sféry. Tá predstava gate  keepera, teda niekoho, ktorý by mal rozhodnúť o ďalšom pohybe pacienta v systéme, nie je ani nová, ani vo svete nezaužívaná, je pomerne typická pre anglosaské krajiny, ale aj napríklad pre Škandináviu, kde je takýmto spôsobom organizovaný systém. Treba vedieť, že na Slovensku sa systém od tých 60. rokov, 70. rokov organizoval trochu ináč. Predovšetkým na Slovensku máme veľmi veľa lôžkových zdravotníckych zariadení, to znamená, že ťažko nájdete okres, v ktorom nie je akýsi typ lôžkového zdravotníckeho zariadenia, väčšinou jednotková alebo dvojková nemocnica, aby som sa vyjadril po starom, a ten druhý trend, ktorý bol citeľný od 60., 70. rokov bola špecializácia v slovenskom zdravotníctve. My máme množstvo kvalitných špecialistov a títo špecialisti si otvárajú svoje špecializované ambulancie a máme veľmi kvalitnú špecializovanú ambulantnú sféru. Paradoxne primárna ambulantná sféra mešká za špecializovanou ambulantnou sférou, čo sa týka svojej kvality.  Nemyslím to tým, že by tam boli horší lekári, myslím to tým, že špecializovaná ambulantná  sféra sa stala takou samozrejmosťou pre pacientov v tejto krajine, že do určitej miery idú priamo k špecialistovi bez toho, aby navštívili lekára primárneho kontaktu. Na druhej strane, žiaľ, keďže sa trošku pozabudlo na týchto všeobecných lekárov, sú v situácii, ktorú tu teraz nechcem začať rozoberať, ale mnohokrát sú v situácii naozaj, že vypisujú tri papieriky – recept, péenku a výmenný lístok. Péenku a výmenný lístok. To znamená, že všeobecný lekár sa dostal do situácie, ktorá určite nevyhovuje ani jemu, určite nevyhovuje ani pacientovi. Samozrejme nechcem tým kritizovať takých všeobecných lekárov pre deti a dorast alebo pre dospelých, ktorí svoju prácu a profesiu vykonávajú veľmi kvalitne. Druhý problém, ktorý máme na úrovni primárnej ambulantnej sféry, je skutočnosť, že máme málo týchto lekárov a títo lekári starnú. Sú to veľké výzvy, ktoré stoja pred ďalším vzdelávaním v zdravotníctve. Veľké výzvy, ktoré stoja pred akoukoľvek vládou, ktorá to myslí v zdravotníctve vážne, aby dokázala odborníkov, ktorí sa radšej špecializujú, primäť k tomu, aby sa venovali všeobecnému lekárstvu, primäť k tomu, aby sa venovali či už   otvoreniu všeobecnej ambulancie pre dospelých, alebo všeobecnej ambulancie pre deti a dorast. Toto je reálna situácia, v akej je ambulantná sféra dneska na Slovensku. No a do toho prišli výmenné  lístky. Cieľom výmenných lístkov bolo, aby praktický lekár mal  prehľad o pohybe pacienta. Aby praktický lekár vedel, kde jeho pacient ide, aby praktický lekár rozhodol o tom, kde pacient pôjde. Treba povedať, že takéto celoplošné zavedenie výmenných lístkov tento efekt nielenže nedosiahlo, ale k tomuto efektu sa ani nepriblížilo. Prečo? Preto, lebo pacienti vnímajú zavedenie týchto výmenných lístkov právom ako šikanovanie. Pretože, ak potrebujete ísť k očnému  lekárovi, alebo potrebujete ísť k ortopédovi, ktorému chodíte dlhé roky, lebo máte problém s kolenom, je pre vás úplne nepochopiteľné, prečo musíte ísť svojmu všeobecnému lekárovi po lístok. Pacienti toto vnímajú do určitej miery aj ako sťaženie prístupu k zdravotnej  starostlivosti, pretože naozaj sa vám môže stať, že toho lekára často nepotrebujete a potrebujete ísť na nejaké špecializované vyšetrenia, ale keď vojdete v chrípkovej epidémii do čakárne všeobecného lekára, tak vás prejde chuť tam čakať hodinu, dve, tri, štyri na lístok. Ďalšia skutočnosť je tá, že aj všeobecní lekári poväčšine, samozrejme, nedá sa to paušalizovať, vnímajú tieto výmenné lístky ako nepotrebný a zbytočne ich zaťažujúci prvok. Prečo? Keď to myslia naozaj vážne s tým pacientom, tak sa musia popýtať, na aké vyšetrenie  potrebuje ísť, prečo tam ide, čo je cieľom tohto vyšetrenia, prečo si myslí, že má ísť na ortopédiu alebo na očné a potom mu vypíše výmenný lístok. Keďže máte ambulanciu čakáreň, lebo máme málo všeobecných lekárov, ako som už povedal,  preplnenú pacientmi, ktorí vás potrebujú pre akútnu situáciu, akútny stav, väčšinou na takýto typ rozhovoru s pacientom všeobecný lekár čas nemá. Takže mu dá do určitej miery vopred pripravený napísaný výmenný lístok, respektíve to zaňho vybaví jeho sestrička. V tejto chvíli sa ale zmysel toho, aby rozhodol o posune pacienta smerom k špecialistovi stráca.  Už to nemá žiaden zmysel, už to má len taký zmysel, že sestrička vydá o jedno tlačivo alebo pán doktor vydá o jedno tlačivo viacej. Tu nikto nechce spochybniť, minule sme o tom polemizovali, to, čo hovoril aj Štefan Zelník pri minulom prerokovaní tejto novely, že všeobecný lekár niekedy potrebuje poslať, dosť často poslať k odborníkovi pacienta, pretože jeho zdravotný stav si to vyžaduje. Tu nikto nechce zrušiť výmenný lístok ako spôsob komunikácie medzi lekármi. Ja tiež ambulujem, aj keď som špecialista, a keď si to stav vyžaduje, že pacient potrebuje cievne, interné vyšetrenie, neurologické, keďže som chirurgický odbor, vyšetrenie ortopedické vyšetrenie. Prvé, čo urobím, vypíšem lístok, kde popíšem príznaky pacienta a žiadam odborníka, aby mi dal odpoveď na otázku, je to jeho, nie je to jeho, aké ďalšie vyšetrenie by sme potrebovali. Táto komunikácia musí byť medzi lekármi a ona aj bude. Tu ide o to, aby sme nepaušalizovali každú návštevu špecialistu predchádzajúcou návštevou všeobecného lekára, ktorý mu má dať lístok, ktorý je v 70,  80 % prípadov úplne, úplne zbytočný Ďalší veľmi dôležitý moment je, že ak už má byť všeobecný lekár zberačom informácií o celkom zdravotnom stave pacienta, mala by existovať nejaká povinnosť, ktorú dáme pacientovi a tu sa dostávame už na veľký tenký ľad, aby výsledok vyšetrenia, na ktoré ho poslal všeobecný lekár, priniesol naspäť.  Ale takáto povinnosť neexistuje. Čiže je možné, že vy potrebujete ísť k očnému lekárovi, tak si vystojíte rad na lístok, dostanete výmenný lístok, navštívite očného lekára a najbližšie prídete k vášmu všeobecnému lekárovi o rok, keď máte chrípku. A vtedy on síce má v zázname napísané, že vás poslal na očné a spýta sa, ako to dopadlo na tom očnom a vy sa na to už nebudete pamätať. Stráca sa  zmysel toho, aby niekto komplexne zbieral informácie o pacientovi. Myslím si, že tento komplexný zber informácií budeme mať zabezpečený len vtedy, tá zdravotná dokumentácia u všeobecného lekára bude kompletná len vtedy, keď bude existovaťeHealth a keď tieto informácie si bude vedieť všeobecný lekár komplexne vybrať o svojom pacientovi, ktorého má kapitovaného. Takže, vážené dámy a vážení páni, treba sa pozrieť aj na ekonomickú časť celého tohto návrhu. Samozrejme, ministerstvo zdravotníctva opakovane tvrdí, že zavedenie výmenných lístkov nezvýšilo zaťaženosť ambulancií všeobecných lekárov. Ja o tom presvedčený nie som. Lebo každý všeobecný lekár vám povie, že ho to zaťažuje a že chodí omnoho viacej pacientov práve z dôvodu, že potrebuje výmenný lístok. Tu by som sa možno znovu vrátil k tomu opatreniu, teda k poplatkom za služby súvisiace  s poskytovaním zdravotnej starostlivosti. Po zavedení poplatkov za služby súvisiace sa robil veľký reprezentatívny prieskum, či naozaj pacienti pociťujú zavedenie týchto poplatkov ako sťaženie prístupu k lekárovi. Nikto to takto nevnímal. Ale návštevy všeobecnej ambulancie  poklesli o 10 % napriek tomu, že pacienti mali pocit, že chodia k lekárovi rovnako. To znamená, prestali chodiť tí, ktorí sa chodia vyrozprávať do ambulancie všeobecného lekára.  Zavedenie výmenných lístkov ale otvorí nový rozmer. Otvorí rozmer, v ktorom zbytočne posielame pacienta k všeobecnému lekárovi len po lístok. A viete, je to tak, že môžeme povedať, že, samozrejme, všeobecný lekár má kapitačnú platbu. Čiže keď ho navštívi desaťkrát pacient do mesiaca alebo raz do mesiaca, alebo ani raz do mesiaca, stojí to zdravotnú poisťovňu rovnaký objem peňazí. Ale nie je to celkom pravda. Pretože, žiaľ, štatistika hovorí, že návšteva lekára na Slovensku sa končí v  99 % predpisom lieku. To znamená, že do určitej miery indukujeme preskripciu, ktorú by možno ten pacient ani nepotreboval, ale len čo sa k všeobecnému lekárovi dostane, tak využije túto možnosť. Veď predsa je to logické, keď už som si vystál taký dlhý rad, tak už sa chcem s pánom doktorom  aj porozprávať, prípadne si predpísať nejaký liek. To znamená, dámy a páni, toto opatrenie sa v praxi ukázalo ako neúčinné a zbytočne zaťažujúce. Trošku nerozumiem tomu, ako sa k tejto situácii postaví ministerstvo zdravotníctva. Ministerstvo zdravotníctva stále tvrdí, že upraví používanie a vypisovanie  výmenných odporúčacích lístkov. Ministerstvo zdravotníctva tvrdí, že to analyzuje, ministerstvo zdravotníctva už, už tvrdí, že pripravuje novelu a potom znovu, ako keby sa dostalo na začiatok tejto cesty a povie, že nič sa meniť nebude. Dámy a páni, máme teraz elegantnú možnosť, vzniká tu taká pekná súhra a pochopenie medzi koalíciou a opozíciou v boji proti zneužívaniu alkoholických nápojov a v boji proti reklame alkoholických nápojov. Verím, že tento pekný súzvuk medzi koalíciou a opozíciou bude aj budúci týždeň vo štvrtok, keď budeme  schvaľovať zákon o ochrane nefajčiarov. Verím, že  takisto sa budeme vedieť napriek celým politickým spektrom dohodnúť, a preto verím, že aj na takejto v podstate  maličkosti, ktorá ale strpčuje život pacientom a strpčuje život všeobecným lekárom, akou je zrušenie výmenných lístkov, sa budeme naprieč celým politickým spektrom vedieť dohodnúť. Máme tu poslaneckú  novelu, ktorú ja, samozrejme, podporím do druhého čítania a verím, že nás bude v tejto snemovni väčšina. Ďakujem pekne za pozornosť.